b'\n_START_ARTICLE_\nNauru\n_START_SECTION_\nEtymologi\n_START_PARAGRAPH_\nOpphavet til navnet \xc2\xabNauru\xc2\xbb er ukjent. Da \xc3\xb8ya ble oppdaget, kalte innbyggerne den, som de fortsatt gj\xc3\xb8r i dag, \xc2\xabNaoero\xc2\xbb. Tyske Paul Hambruch, som bes\xc3\xb8kte \xc3\xb8ya i mai 1909, og fra september til november 1910, ga forklaringen om at \xc2\xabNaoero\xc2\xbb var et sammendrag av setningen \xc2\xabA-nuau-A-A-ororo\xc2\xbb (i dag ville det blitt skrevet \xc2\xabA nuaw ea arour\xc3\xb5\xc2\xbb), som oversettes med \xc2\xabjeg g\xc3\xa5r til stranda\xc2\xbb. I det tyske kolonileksikonet ble denne forklaringen brukt. Misjon\xc3\xa6r Alois Kayser avviste imidlertid at dette var sannsynlig \xe2\x80\x93 han hadde bodd p\xc3\xa5 \xc3\xb8ya i over tretti \xc3\xa5r, og hele tida jobba med spr\xc3\xa5ket\xc2\xa0\xe2\x80\x93 fordi det nauriske ordet for \xc2\xabstrand\xc2\xbb, som et m\xc3\xa5l for et verb om bevegelse, ville trenge ordet rodu \xc2\xabnedover (til)\xc2\xbb; nauruerne anser stranda som \xc3\xb8yas laveste punkt. Det faktum at \xc2\xabrodu\xc2\xbb mangler i Hambruchs ordforklaring gj\xc3\xb8r at dette er en usannsynlig tolkning av navnet \xc2\xabNauru\xc2\xbb._NEWLINE_\xc3\x98ya har ogs\xc3\xa5 hatt andre navn. De britiske koloniherrene f\xc3\xb8r 1888 kalte \xc3\xb8ya for Pleasant Island eller Shank Island, og de tyske koloniherrene kalte den Nawodo eller Onawero. Navnet \xc2\xabNauru\xc2\xbb ble senere skapt fra navnet \xc2\xabNaoero\xc2\xbb slik at europeere og amerikanere skulle kunne uttale navnet riktig.\n_START_SECTION_\nNaturgeografi\n_START_PARAGRAPH_\nNauru er ei korall\xc3\xb8y i Stillehavet med 0\xc2\xb0\xc2\xa032\xe2\x80\x99\xc2\xa0s\xc3\xb8rlig breddegrad og 166\xc2\xb0\xc2\xa055\xe2\x80\x99\xc2\xa0\xc3\xb8stlig lengdegrad. Den er en typisk atoll p\xc3\xa5 et gammelt vulkankrater. Korallbasen som Nauru ligger p\xc3\xa5 har r\xc3\xb8tter rundt 2000\xc2\xa0meter under havoverflaten, og n\xc3\xa5r cirka 65\xc2\xa0meter over havet. Dette h\xc3\xb8yeste punktet er langs kanten av plat\xc3\xa5et, \xc3\xb8st i Aiwo; denne kanten heter Janor (eller Command Ridge). Sammenlignet med andre atoller har Nauru en veldig liten lagune. En kilometer fra \xc3\xb8ya er sj\xc3\xb8dybden allerede p\xc3\xa5 1000\xc2\xa0meter. I \xc3\xb8yas indre var \xc3\xb8ya nesten helt dekket av fosfater (nauruit), formet av fugleekskrementer. Rundt 2\xc2\xa0km\xc2\xb2 av \xc3\xb8ya best\xc3\xa5r av skog. Naurus maritime krav er 200\xc2\xa0nautiske mil eksklusiv fiskesone, og 12\xc2\xa0nautiske mil territorialfarvann._NEWLINE_Landet dekker en flate p\xc3\xa5 21 km\xc2\xb2._NEWLINE_P\xc3\xa5 grunn av Naurus beliggenhet rett s\xc3\xb8r for ekvator, ligger temperaturen rundt 27,5\xc2\xa0\xc2\xb0C hele \xc3\xa5ret. Jordbruk er vanskelig p\xc3\xa5 grunn av den por\xc3\xb8se kalksteinen, siden vannet forsvinner veldig raskt._NEWLINE_Nauru er direkte ber\xc3\xb8rt av den globale oppvarmingen, siden \xc3\xb8ya kan synke om havniv\xc3\xa5et stiger ytterligere. Nauru har p\xc3\xa5pekt dette flere ganger i FN, og krever m\xc3\xb8ter med USA og andre industriland.\n_START_SECTION_\nPlante- og dyreliv\n_START_PARAGRAPH_\nDet finnes ingen store dyr p\xc3\xa5 Nauru. De eneste landdyra som lever p\xc3\xa5 Nauru, utenom insekter, er noen sj\xc3\xb8fuglarter og husdyr som katter, hunder og griser, som ble brakt dit av nybyggere. Det finnes bare \xc3\xa9n type sangfugl p\xc3\xa5 \xc3\xb8ya, naurur\xc3\xb8rsangeren (Acrocephalus rehsei), som er enest\xc3\xa5ende for Nauru._NEWLINE_\xc3\x98ya har en bred vannkant, som ved lavvann er nesten fullstendig t\xc3\xb8rr, der diverse sj\xc3\xb8dyr og krabber lever, og koraller vokser. Mot land g\xc3\xa5r et belte med sn\xc3\xb8hvit korallsand. Her vokser kokospalmer, tynn skog og pandangbusker. Dette perifere landskapet har blitt veldig endret av mennesker. Rundt her g\xc3\xa5r \xc3\xb8yas asfalterte vei, og bygninger st\xc3\xa5r i denne sonen._NEWLINE_Det naturlige landskapet i bakken opp mot det andre plat\xc3\xa5et og det gamle korallrevet er vesentlig bedre bevart. Her vokser skoger med kokospalmer, fikentr\xc3\xa6r, calophyllum og i nord ogs\xc3\xa5 mangrovetr\xc3\xa6r. P\xc3\xa5 plat\xc3\xa5ene var ogs\xc3\xa5 i sin tid den st\xc3\xb8rste kokospalmeplantasjen p\xc3\xa5 \xc3\xb8ya. Naurus kirseb\xc3\xa6r-, fiken-, mandel- og mangotr\xc3\xa6r ble hogd ned for lenge siden. Inne p\xc3\xa5 \xc3\xb8ya er det store forskjeller mellom de \xc3\xb8de dagbruddsomr\xc3\xa5dene og resten av marken, der det naturlige landskapet har blitt bevart. De h\xc3\xb8yere omr\xc3\xa5dene har b\xc3\xa5de lett og tett skog, der calophyllum, et middels h\xc3\xb8yt tre med kroket stamme og store blader, vokser. Huleformet landskap har en litt annen vegetasjon, som er lettere og tettere. Disse forskjellene blir forklart med at det er forskjeller p\xc3\xa5 vannmengden i jorda. Til tross for nedb\xc3\xb8rsmengden, finner man ingen spor av vannleier ned til havet. Grunnvannet ligger dypt, for vannet synker raskt ned i den por\xc3\xb8se fosfatsteinen. Derfor er grunnen t\xc3\xb8rr \xc3\xa5ret rundt.\n_START_SECTION_\nKoraller\n_START_PARAGRAPH_\nNaturen p\xc3\xa5 Nauru er veldig merkelig og uvanlig; rundt kysten er det bl\xc3\xb8tdyr. Man finner helioporaria-koraller med et lyst koboltbl\xc3\xa5tt kalkskjelett. Dette er det eneste eksemplaret i octocorallia-grenen av koraller. Helioporaria-korallene har et lite leveomr\xc3\xa5de: kun ved ekvator, og aldri i vann med temperatur under 23\xc2\xa0\xc2\xb0C.\n_START_SECTION_\nGeologi\n_START_PARAGRAPH_\nDet mest spektakul\xc3\xa6re p\xc3\xa5 \xc3\xb8ya er bemerkelsesverdige takker og pyramider formet av fosfatutvinninga. De er fire til ti meter h\xc3\xb8ye, og mellom dem har labyrinter av hull formet seg. Dette er enest\xc3\xa5ende for denne \xc3\xb8ya; ingen andre steder finnes noe tilsvarende._NEWLINE_Resten av \xc3\xb8ya er nesten som et \xc3\xb8rkenlandskap; fosfatet ble kj\xc3\xb8rt vekk med en smalsporet jernbane, mens kun det d\xc3\xb8de m\xc3\xa5neaktige landskapet ble tilbake. Det er ikke noe jord igjen p\xc3\xa5 steintakkene som ble igjen, og det er ikke noe vegetasjon der. Regnvann samles i hullene, men blir fort trukket ned i den por\xc3\xb8se steinen._NEWLINE_Geografer, geomorfologer og geologer har unders\xc3\xb8kt naturen der, og funnet ut at atollen Nauru har eksistert veldig lenge. Det sirkelformede korallrevet fra terti\xc3\xa6rperioden har blitt bevart helt til i dag. I paleogperioden var det som i dag er Buada-lagunen, 60\xc2\xa0m under dagens havniv\xc3\xa5. I miosaperioden, en del av den tidlige terti\xc3\xa6rperioden, ble den hevet kraftig, til 10\xc2\xa0meter under dagens havniv\xc3\xa5. Etterhvert ble det dannet en lagune, som er meget liten i forhold til hos andre atoller, og hullene mellom steintakker og andre hull ble fylt opp med guano, som etterhvert ble til fosfater.\n_START_SECTION_\nDemografi\n_START_PARAGRAPH_\nBeregnet folkemengde for 2013 var 10\xc2\xa0500._NEWLINE_Den \xc3\xa5rlige befolkningsveksten er p\xc3\xa5 1,87\xc2\xa0%; 38,2\xc2\xa0% av befolkninga er under 14\xc2\xa0\xc3\xa5r, 60\xc2\xa0% mellom 15 og 64, og 1,9\xc2\xa0% over 64. Barned\xc3\xb8dsraten er p\xc3\xa5 1,014\xc2\xa0%. Fruktbarhetsraten er p\xc3\xa5 2,73\xc2\xa0f\xc3\xb8dsler, og d\xc3\xb8dsfallsraten er 0,72\xc2\xa0d\xc3\xb8dsfall per hundre innbyggere. Det er en urbanisering p\xc3\xa5 48\xc2\xa0%, og over 99\xc2\xa0% er lesekyndige, noe som er det h\xc3\xb8yeste i Oseania, og blant verdens beste. Det er 700 innbyggere per lege.\n_START_SECTION_\nFolkegrupper\n_START_PARAGRAPH_\nAv de rundt 13\xc2\xa0000 innbyggerne p\xc3\xa5 Nauru er 62\xc2\xa0% etniske nauruere, 25\xc2\xa0% kiribatiske og tuvaluiske, 8\xc2\xa0% kinesiske og vietnamesiske, samt 5\xc2\xa0% europeiske og nyzealandske. Den gjennomsnittlige levealderen er relativt lav med 62 \xc3\xa5r (58,8 for menn; 66,1 for kvinner). En av grunnene til dette er diabetes. I 2003 hadde 30,2\xc2\xa0% av alle voksne sykdommen; Nauru er det landet i verden med h\xc3\xb8yest konsentrasjon av denne.\n_START_SECTION_\nSpr\xc3\xa5k\n_START_PARAGRAPH_\nDet nauriske spr\xc3\xa5ket er en slags blanding av nabo\xc3\xb8yenes spr\xc3\xa5k. Nasjonalspr\xc3\xa5ket er naurisk, men engelsk blir forst\xc3\xa5tt og talt av de fleste. Fransk er det ogs\xc3\xa5 en del som kan.\n_START_SECTION_\nHistorie\n_START_PARAGRAPH_\nDet bodde opprinnelig tolv stammer i Nauru: Deiboe, Eamwidamit, Eamwidara, Eamwit, Eamgum, Eano, Emeo, Eoraru, Irutsi, Iruwa, Iwi og Ranibok. Alle blir i dag representert i flagget, ved den tolvtakkede stjerna. Deres etterkommere som bor p\xc3\xa5 \xc3\xb8ya i dag identifiserer imidlertid ikke lenger seg selv med stammene, men med hvilket distrikt de bor i. Stammene Irutsi og Iwi har i dag ingen etterkommere; de ble sannsynligvis utryddet da japanere kidnappet 1200\xc2\xa0nauruere i 1942, og sendte dem som slavearbeidere til den mikronesiske \xc3\xb8ya Truk; kun 737\xc2\xa0kom tilbake til Nauru._NEWLINE_I 1888 ble \xc3\xb8ya annektert av Tyskland for \xc3\xa5 beskytte tyske skip. Etter 1900 ble de enorme fosfatressursene oppdaget, og Tyskland tok del i utvinningen av den. Etter f\xc3\xb8rste verdenskrig gikk imidlertid Nauru over til \xc3\xa5 bli et vergemandat mellom Australia, Storbritannia og Ny-Zealand. Fosfatet ble fra da av utvunnet av Australia, og solgt av dem, og nauruerne satt igjen med lite penger._NEWLINE_I 1968 oppn\xc3\xa5dde Nauru, under ledelse av h\xc3\xb8vding Hammer DeRoburt, selvstendighet, og ble en internasjonalt anerkjent republikk. Fra 1970 utvant Nauru fosfatet sitt selv, og ble (regnet per person) det nest rikeste landet i verden. Inntekten ble delt, og noe gikk rett til nauruerne, og noe ble investert i forretninger, som for eksempel landets egne flyselskap og skipsselskap, samt en London-musikal som ikke oppn\xc3\xa5dde st\xc3\xb8rre suksess._NEWLINE_Siden 90-\xc3\xa5ra minsket fosfatutvinninga, og det begynte \xc3\xa5 bli fattigdom. D\xc3\xa5rlige finansielle satsinger og d\xc3\xa5rlige investeringer gjorde at Nauru ble redusert til et utviklingsland. I 2003 og 2004 var det ei politisk krise, da Bernard Dowiyogo og Ren\xc3\xa9 Harris takket v\xc3\xa6re flere mistillitsforslag ble presidenter annenhver gang, med bare f\xc3\xa5 m\xc3\xa5neders mellomrom, noen ganger ikke mer enn noen dagers mellomrom. 1. oktober 2004 oppl\xc3\xb8ste president Ludwig Scotty parlamentet og fastsatte nye valg til 23. oktober. Scotty og hans f\xc3\xb8lge vant dette valget, og fikk en historisk stor majoritet i parlamentet, med 16 av de 18 setene._NEWLINE_I januar 2005 ble det kjent at Nauru blir vurdert som mulig dumpingplass for australsk radioaktivt avfall.\n_START_SECTION_\nPolitikk og administrasjon\n_START_PARAGRAPH_\nNauru er en parlamentarisk-demokratisk republikk med en president som stats- og regjeringssjef.\n_START_SECTION_\nPolitiske partier\n_START_PARAGRAPH_\nI Nauru brukes et l\xc3\xb8st flerpartisystem. De to formelle partiene er opposisjonspartiet Naoero Amo, og deres rivaler, Naurus demokratiske parti. I tillegg finnes et konservativt, men uformelt parti, Senterpartiet. Begge opposisjonspartiene ble formet for \xc3\xa5 styrke parlamentets og tidligere presidenters rolle. I dag spiller Naoero Amo den st\xc3\xb8rste rollen, mens demokratene og Senterpartiet har liten politisk kraft.\n_START_SECTION_\nRettsvesen\n_START_PARAGRAPH_\nDet nauriske lovsystemet er basert p\xc3\xa5 den engelske Common law, og p\xc3\xa5 resolusjoner fra det nauriske parlamentet. Bestemmelser gj\xc3\xb8res av h\xc3\xb8yesteretten._NEWLINE_H\xc3\xb8yesterett (Supreme Court) ledes av statsdommeren (Chief Justice), som utnevnes av landets president. Appeller av dommer i denne domstolen g\xc3\xa5r til en egen appellrett (Apellate Court), som best\xc3\xa5r av to dommere. Slike appeller forekommer imidlertid sjelden. Parlamentet kan ikke omgj\xc3\xb8re noen rettslige dommer eller kjennelser. Tingretten (District Court) ledes av en residensdommer (Resident Magistrate), som ogs\xc3\xa5 har ansvar for \xc3\xa5 registrere f\xc3\xb8dsler, ekteskap og d\xc3\xb8dsfall. Familieretten (Family Court) best\xc3\xa5r av tre dommere og presideres ogs\xc3\xa5 av en residensdommer._NEWLINE_Det finnes ogs\xc3\xa5 to andre rettslignende institusjoner, etablert gjennom forfatningen: H\xc3\xb8ringsretten for den offentlige tjenesten (Public Service Appeal Board), tilsvarende sivilombudsmannen, og en h\xc3\xb8ringsrett for politiet (Police Appeal Board). Begge ledes av en statsdommer som leder for et utvalg med to medlemmer fra hver av tjenestene.\n_START_SECTION_\nForsvars- og utenrikspolitikk\n_START_PARAGRAPH_\nNauru har ingen milit\xc3\xa6re forsvarsstyrker; takket v\xc3\xa6re en uformell avtale er Australia ansvarlige for \xc3\xb8yas forsvar. Rundt 2000 mennesker er likevel i form for milit\xc3\xa6re aktiviteter, og rundt 3000 er tilgjengelige for rekruttering. Naurus interne sikkerhet kommer fra en liten sivil politistyrke. De fleste lovbrudd er fartsoverskridelser, sykkeltyverier og husbr\xc3\xa5k._NEWLINE_Nauru har for \xc3\xb8yeblikket n\xc3\xa6rmere diplomatiske forbindelser med Australia, Brasil, Republikken Kina, Fiji, Storbritannia, India, Island, Japan, Ny-Zealand, Filippinene, S\xc3\xb8r-Korea og USA._NEWLINE_Republikken Nauru har v\xc3\xa6rt medlem av De forente nasjoner siden 1999, og er ogs\xc3\xa5 medlem av andre internasjonale organisasjoner slik som blant annet WHO, Interpol og Samveldet av nasjoner.\n_START_SECTION_\nSamferdsel\n_START_PARAGRAPH_\nDet er 41\xc2\xa0km vei p\xc3\xa5 \xc3\xb8ya. Av dette er 29\xc2\xa0km asfaltveier, hvorav 17\xc2\xa0km er veien som g\xc3\xa5r rundt kysten av hele \xc3\xb8ya. De siste 12\xc2\xa0km er grusveier som blir brukt til og fra fosfatgruvene._NEWLINE_En smalsporet industrijernbane p\xc3\xa5 \xc3\xb8ya er 5\xc2\xa0km lang, og blir utelukkende brukt til transport av fosfat fra vest i Anibare, til bearbeidelsesanlegget i Aiwo._NEWLINE_Offentlig transport g\xc3\xa5r mellom hotellene i Aiwo og Meneng, flyplassen i Yaren, sykehuset i Denigomodu og Nauru College i Ewa. Leiebiler er tilgjengelig fra Mene\xc3\xb1 Hotel, og man trenger bare \xc3\xa5 framvise f\xc3\xb8rerkort for \xc3\xa5 leie._NEWLINE_Internasjonal trafikk kommer enten via Nauru internasjonale lufthavn, eller via den internasjonale havna, Aiwo Harbour. Flytiden mellom Frankfurt am Main og Yaren (IATA-kode INU) tar ca. 30\xc2\xa0timer. Sterke str\xc3\xb8mmer rundt \xc3\xb8ya f\xc3\xb8rer til at kommersielle skip m\xc3\xa5 ankre opp et stykke utenfor.\n_START_SECTION_\nTurisme\n_START_PARAGRAPH_\nMan kan g\xc3\xa5 rundt hele \xc3\xb8ya i \xc3\xa9n dagstur. P\xc3\xa5 denne turen vil man oppdage japanske skur som levninger fra andre verdenskrig langs kysten. Mange slike levninger blir bevart i Nauru-museumet. Noe man ogs\xc3\xa5 b\xc3\xb8r f\xc3\xa5 med seg er fosfatgruvene i midten av \xc3\xb8ya, som har etterlatt seg gold, \xc3\xb8delagt natur etter nesten 100\xc2\xa0\xc3\xa5r med utvinning._NEWLINE_Om man g\xc3\xa5r rundt i Chinatown i s\xc3\xb8rvest, vil man kunne finne det meste av forbrukervarer p\xc3\xa5 \xc3\xb8ya. Det er ikke noe merkverdig med dem, for det meste er import fra andre land; det finnes ingen nasjonale matretter. Den kinesiske matproduksjonen regnes for \xc3\xa5 v\xc3\xa6re kvalitetsmessig bedre en den nauriske. Tips forventes sjelden._NEWLINE_Den beste stranda p\xc3\xa5 \xc3\xb8ya finner man i Anibare-bukta, nord for den eneste store hotellet, Mene\xc3\xb1 Hotel. P\xc3\xa5 denne stranda m\xc3\xb8ter man b\xc3\xa5de innbyggere og, om enn f\xc3\xa5, turister. Bading er imidlertid risikabelt, siden \xc3\xb8stkysten har farlige undervannsstr\xc3\xb8mmer og h\xc3\xb8ye b\xc3\xb8lger. Det er i tillegg en farlig type brennmanet her, som kan ha tentakler i opptil 30\xc2\xa0meters lengde.\n_START_SECTION_\nUtdanning\n_START_PARAGRAPH_\nSkole er obligatorisk fra seks til 16\xc2\xa0\xc3\xa5r. Skolene er Nauru College og Kayser College. Videre utdanning m\xc3\xa5 tas utenlands, vanligvis i Australia.\n_START_SECTION_\nMassemedia\n_START_PARAGRAPH_\nRikskringkastingen i Nauru sender hele d\xc3\xb8gnet.\n_START_SECTION_\nHistorisk kultur\n_START_PARAGRAPH_\nP\xc3\xa5 Nauru bodde det tidligere tolv stammer: Deiboe, Eamwidamit, Eamwidara, Eamwit, Eamgum, Eano, Emeo, Eoraru, Irutsi, Iruwa, Iwi og Ranibok. De blir i dag representert ved den tolv-takkede stjerna i flagget. Nauruere i dag identifiserer seg imidlertid ikke med hvilken stamme de tilh\xc3\xb8rer, men hvilket distrikt de kommer fra. Iruwa er en spesiell stamme, for de kom egentlig fra Gilbert\xc3\xb8ya, og er f\xc3\xb8lgelig ikke ekte nauruere. Irutsi og Iwi er ogs\xc3\xa5 spesielle, for fra dem finnes ingen etterkommere i dag; de d\xc3\xb8de antagelig under den japanske okkupasjonen av Nauru, da nesten alle ble sendt til Chuuk. Det var nok tilfeldig at disse to stammene d\xc3\xb8de helt ut._NEWLINE_Det var ingen som var h\xc3\xb8vding for hele \xc3\xb8ya, alts\xc3\xa5 alle stammene. Hver stamme hadde sine egne slektstavler. Stammene var delt opp i familier, og hver familie hadde et eget v\xc3\xa5penskjold. Stammene fordelte seg p\xc3\xa5 fire rangklasser kalt Temonibe, Emo, Amenengame og Engame; to urangerte klasser fulgte, Itsio og Itiora. En nyf\xc3\xb8dt tilh\xc3\xb8rte alltid morens klasse. Temonibe hadde rettighetene over korallrevet og deler av vannet, og mot betaling tillot de fiske der._NEWLINE_Allerede p\xc3\xa5 den tiden l\xc3\xa5 alle boplassene n\xc3\xa6r kysten; kun noen f\xc3\xa5 l\xc3\xa5 ved Buada-lagunen. De bodde i sm\xc3\xa5 g\xc3\xa5rder p\xc3\xa5 to\xe2\x80\x93tre hus; flere slike ble til landsbyer, som etterhvert ble flettet inn i hverandre. Tilsammen var det 168\xc2\xa0landsbyer. Et antall landsbyer formet distrikter, som er de samme som de 14 som eksisterer i dag._NEWLINE_Hver g\xc3\xa5rd hadde en del eiendommer, og delvis krav p\xc3\xa5 fiske i Buada-lagunen. Hver eiendom hadde et eget navn, og gikk i arv. Skiller mellom eiendommer av personlig eie ble merket med rekker av stein, eller jordbarrierer. I personlig eie var ogs\xc3\xa5 verkt\xc3\xb8y, samt juveler, fregattfugler, m\xc3\xa5ker, hunder, griser og palmer.\n_START_SECTION_\nDagens kultur\n_START_PARAGRAPH_\nFremveksten av moderne, vestlig kultur p\xc3\xa5 bekostning av historisk kultur, er veldig synlig p\xc3\xa5 Nauru. Kun lite er bevart av gamle skikker og vaner. Det er f\xc3\xa5 som kan de gamle sangene; den nauriske musikken ble byttet ut med moderne musikk._NEWLINE_Kunst- og h\xc3\xa5ndverkstradisjoner er nesten helt borte. I hverdagslivet er s\xc3\xa5 \xc3\xa5 si ingenting bevart tradisjonelt. Innbyggerne bruker vanlige tropiske kl\xc3\xa6r: korte bukser og lette skjorter. Fiskemetoder er imidlertid et hederlig unntak, de er bevart som f\xc3\xb8r. Man kan stadig observere t\xc3\xa5lmodige fiskere i b\xc3\xa5tene sine, som venter p\xc3\xa5 at fisken skal ankomme. Fisketradisjonene blir ogs\xc3\xa5 bevart av trenede fregattfugler. Dette er Naurus nasjonaldyr, og blir i dag brukt til utveksling av brev, og til fisking._NEWLINE_Radio Nauru har samlet inn mange innspillinger med lokal musikk, men selv de eldste forst\xc3\xa5r ikke alltid innholdet i disse sangene. I Nauru kan man klart se hvor raskt tradisjonene mister sin verdi. Bemerkelsesverdig er ogs\xc3\xa5 den h\xc3\xb8ye konsentrasjonen av diabetespasienter: avhengig av aldersgruppe, har hver andre eller hver tredje nauruer sukkersyke. Grunnen til dette er enkel: Tidlig i sin historie m\xc3\xa5tte nauruerne overleve mangfoldige hungersn\xc3\xb8der, og trengte f\xc3\xb8lgelig \xc3\xa5 spise lite. Med rikdommen som kom p\xc3\xa5 70-tallet, kunne nauruerne spise seg mer enn mette, men p\xc3\xa5 grunn av genene sine ble mange fort overvektige, og snart ogs\xc3\xa5 sukkersyke. I dag har Nauru verdens h\xc3\xb8yeste konsentrasjon av diabetes._NEWLINE_Musikk og dans er blant de mest popul\xc3\xa6re kunstformene. Rytmisk sang og tradisjonelle vers blir brukt spesielt i bryllup og helligdager, ved Aiue Boulevard. H\xc3\xa5ndverkere lager kl\xc3\xa6r og t\xc3\xb8y av geometriske former, som minner om de i den indonesiske kulturen. Treet i kokospalmene blir ogs\xc3\xa5 brukt i kunst og h\xc3\xa5ndverk._NEWLINE_Tradisjonen med \xc3\xa5 drikke kava blir sett p\xc3\xa5 som en skikk kun for menn, men i dag kan kvinner ogs\xc3\xa5 delta. Nattlivet p\xc3\xa5 Nauru tar for det meste sted p\xc3\xa5 barer og restauranter. Den eneste kinoen er i Aiwo.'